**Predkladacia správa**

Návrh zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia (ďalej len „návrh zákona“) predkladá na rokovanie Legislatívnej rady vlády Slovenskej republiky Ministerstvo hospodárstva Slovenskej republiky v súlade s Plánom legislatívnych úloh vlády Slovenskej republiky na mesiace jún až december 2021.

Hlavným cieľom zákona je všestranná podpora podnikateľského sektora pomocou opatrení napomáhajúcich oživeniu ekonomiky v čase nasledujúcom po útlme spôsobenom pandémiou choroby COVID-19, odbúravanie  nadmernej regulačnej záťaže a uľahčovanie podnikania v rôznych oblastiach hospodárstva. Výsledok tejto snahy by mal prispieť   
k zlepšeniu umiestnenia Slovenskej republiky v medzinárodných rebríčkoch hodnotenia kvality podnikateľského prostredia.

Návrh zákona nadväzuje na zákon č. 198/2020 Z. z., ktorým sa menia a dopĺňajú niektoré zákony v súvislosti so zlepšovaním podnikateľského prostredia zasiahnutým opatreniami na zamedzenie šírenia nebezpečnej nákazlivej ľudskej choroby COVID-19, ktorý nadobudol účinnosť dňa 21. júla 2020. Do znenia tohto zákona bol premietnutý súbor 115-tich opatrení z dielne rezortu Ministerstva hospodárstva Slovenskej republiky, nazývaný aj „Lex korona“, ktorý predstavoval najväčší balík opatrení na zlepšenie podnikateľského prostredia a zníženie administratívneho zaťaženia v histórii Slovenska.

Ministerstvo hospodárstva Slovenskej republiky vyzvalo verejnosť, aby využila možnosť adresovať mu do konca augusta 2020 podnety na zlepšenie podnikateľského prostredia, ktoré boli podkladom pre tvorbu antibyrokratického balíčka II. Cieľom tejto iniciatívy Ministerstva hospodárstva Slovenskej republiky bolo zozbierať také návrhy opatrení na zlepšenie podnikateľského prostredia, ktoré znížia nadmernú administratívnu záťaž, zjednodušia podmienky podnikania, odstránia duplicitné povinnosti a spresnia nejasné ustanovenia, ktoré môžu byť príčinou právnej neistoty.

Podnety, ktoré sa premietli do predkladaného materiálu, boli iniciované zástupcami podnikateľov, samotnými podnikateľmi a bežnými občanmi. Z celkového množstva doručených podnetov sa predloženým materiálom iniciuje splnenie 201 podnetov. Z toho 104 podnetov bolo premietnutých v návrhu uznesenia vlády SR alebo v paragrafovom znení návrhu zákona. Ďalších 97 podnetov sa Ministerstvu hospodárstva Slovenskej republiky podarilo presadiť prostredníctvom pripomienok uplatnených v procese medzirezortného pripomienkového konania alebo dohodou na plnení vlastnou legislatívou vecne príslušného gestora.

Súčasťou materiálu je aj odpočet plnenia jednotlivých opatrení v členení na splnené, akceptované paragrafovým znením, akceptované uznesením a v legislatívnom procese pre väčšiu prehľadnosť akceptovaných opatrení, ktoré sa plnia antibyrokratickým balíčkom II.

Podmienkou konkurencieschopnosti slovenskej ekonomiky je priaznivé podnikateľské prostredie s vyššou ekonomickou slobodou a efektívnou verejnou správou. Takéto prostredie následne motivuje k realizácii podnikateľských činností, čo má za následok nielen tvorbu hodnôt a zisku, ale tiež znižovanie miery nezamestnanosti a tvorbu hrubého domáceho produktu Slovenskej republiky.

V súlade s **Programovým vyhlásením vlády 2020 – 2024** sa vláda Slovenskej republiky zaviazala neuspokojiť sa s jednorazovým znížením administratívnej záťaže, ku ktorému došlo prijatím zákona č. 198/2020 Z. z., ale predkladať návrhy opatrení v tejto oblasti aj následne pravidelne a systematicky.

Cieľom návrhu zákona je aj zabezpečenie efektívneho procesu znižovania regulácií v súlade s **implementáciou pravidla „1in-1out, resp. 1in-2out“,** ktoré vláda Slovenskej republiky prijala v rámci aktualizácie Jednotnej metodiky na posudzovanie vybraných vplyvov schválenej uznesením vlády Slovenskej republiky č. 234 z 5. mája 2021. Ministerstvo hospodárstva Slovenskej republiky týmto návrhom pomáha jednotlivým gestorom odstraňovať nadmernú regulačnú záťaž (out) a tým dodržiavať tento princíp.

K pravidelnému prijímaniu antibyrokratických balíkov v podobe 100 opatrení na zlepšenie podnikateľského prostredia prijatých na ročnej báze sa vláda Slovenskej republiky zaviazala aj prostredníctvom **Plánu obnovy a odolnosti**, ktorý schválila svojím uznesením   
č. 221 z 28. apríla 2021. Záväzok pravidelného znižovania regulačnej záťaže podnikateľov v právnych predpisoch Slovenskej republiky vyplýva zároveň aj z materiálu **RIA 2020 – Stratégia lepšej regulácie.** Ministerstvo hospodárstva Slovenskej republiky zároveň, ako gestor agendy lepšej regulácie, pri vyhodnocovaní jednotlivých podnetov aplikovalo jej nástroje, akými je kvantifikácia vplyvov na podnikateľské prostredie, predchádzanie efektu gold-platingu (ukladaniu povinností nad rámec požiadaviek európskej legislatívy), zhodnotenie opodstatnenosti a účelnosti regulácií s pohľadu ex post, ako aj porovnanie s best practices v EÚ s cieľom vytvorenia konkurencieschopných podmienok na otvorenom trhu.

Materiál bol predmetom medzirezortného pripomienkového konania, 13. decembra 2021 bol prerokovaný Hospodárskou a sociálnou radou SR.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona bude mať negatívny vplyv na rozpočet verejnej správy, pozitívny vplyv na podnikateľské prostredie, pozitívno-negatívne sociálne vplyvy, pozitívny vplyv na životné prostredie, pozitívny vplyv na informatizáciu spoločnosti a na služby verejnej správy pre občana. Návrh zákona nebude mať vplyv na manželstvo, rodičovstvo a rodinu.

Materiál nebude predmetom vnútrokomunitárneho pripomienkového konania.

Dátum účinnosti návrhu zákona sa navrhuje dňom 1. mája 2022.